CELEX: 32021D0219(02)
Language: ga
Date: 2021-02-17 00:00:00
Title: Cinneadh ón g Coimisiún an 17 Feabhra 2021 maidir le fógra a thabhairt do Phoblacht Chamarún go bhféadfaí í a shainaithint mar thríú tír neamh-chomhoibríoch sa chomhrac in aghaidh iascaireacht neamhdhleathach, neamhthuairiscithe agus neamhrialáilte (tugadh fógra dó faoi dhoiciméad C(2021)981) 2021/C 59 I/01

19.2.2021   
               
               
                  GA
               
               
                  Iris Oifigiúil an Aontais Eorpaigh
               
               
                  CI 59/1
               
            
         CINNEADH ÓN G COIMISIÚN
         an 17 Feabhra 2021
         maidir le fógra a thabhairt do Phoblacht Chamarún go bhféadfaí í a shainaithint mar thríú tír neamh-chomhoibríoch sa chomhrac in aghaidh iascaireacht neamhdhleathach, neamhthuairiscithe agus neamhrialáilte
         
            
               (tugadh fógra dó faoi dhoiciméad C(2021)981)
            
         
         (2021/C 59 I/01)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú, lena leasaítear Rialacháin (CEE) Uimh. 2847/93, (CE) Uimh. 1936/2001 agus (CE) Uimh. 601/2004 agus lena n-aisghairtear Rialachán (CE) Uimh. 1093/94 agus Rialachán (CE) Uimh. 1447/1999 (1) (Rialachán NNN), agus go háirithe Airteagal 32 de,
         De bharr an mhéid seo a leanas:
         1.   RÉAMHRÁ
         
         
                     (1)
                  
                  
                     Le Rialachán (CE) Uimh. 1005/2008 (Rialachán NNN) bunaítear córas de chuid an Aontais chun iascaireacht neamhdhleathach, neamhthuairiscithe agus neamhrialáilte (NNN) a chosc, a dhíspreagadh agus a dhíothú.
                  
               
                     (2)
                  
                  
                     Le Caibidil VI de Rialachán NNN leagtar síos an nós imeachta um thríú tíortha neamh-chomhoibríocha a shainaithint, um na cineálacha cur chuige i leith na dtíortha sin, um liosta de na tíortha sin a bhunú, um thíortha a bhaint den liosta sin, um an liosta sin a fhoilsiú agus um aon bheart éigeandála.
                  
               
                     (3)
                  
                  
                     De bhun Airteagal 31 de Rialachán NNN, sainaithneoidh an Coimisiún tríú tíortha a measann sé gur tíortha neamh-chomhoibríocha iad sa chomhrac in aghaidh iascaireacht NNN. Sainaithneofar tríú tír mar thríú tír neamh-chomhoibríoch más rud é nach gcomhlíonann sí na dualgais atá uirthi faoin dlí idirnáisiúnta mar Stát brataí, Stát calafoirt, Stát cósta nó Stát margaidh, gníomh a dhéanamh chun iascaireacht NNN a chosc, a dhíspreagadh agus a dhíothú.
                  
               
                     (4)
                  
                  
                     Sula sainaithneofar tríú tíortha mar thíortha neamh-chomhoibríocha faoi Airteagal 31 de Rialachán NNN, tabharfaidh an Coimisiún fógra ar dtús do thríú tíortha go bhféadfaí iad a shainaithint mar thíortha neamh-chomhoibríocha i gcomhréir le hAirteagal 32 den Rialachán sin. Is réamhfhógra é an fógra sin.
                  
               
                     (5)
                  
                  
                     Is ar na critéir a leagtar síos in Airteagal 31 de Rialachán NNN a bhunófar an fógra. Cuirfidh an Coimisiún san áireamh freisin na cineálacha cur chuige uile a leagtar amach in Airteagal 32 den Rialachán sin maidir leis na tríú tíortha ar tugadh fógra dóibh. Go sonrach, áireoidh an Coimisiún san fhógra faisnéis faoi na fíricí agus na breithnithe fíor-riachtanacha is bonn leis an tsainaithint sin, tabharfaidh sé deis do na tíortha sin freagra a thabhairt agus fianaise a sholáthar lena mbréagnaítear an tsainaithint nó, i gcás inarb iomchuí, plean gníomhaíochta a sholáthar chun feabhas a chur ar an staid agus bearta a glacadh chun an staid a leigheas. Tabharfaidh an Coimisiún am leordhóthanach do na tríú tíortha ar tugadh fógra dóibh chun an fógra a fhreagairt agus tréimhse réasúnta chun an staid a réiteach.
                  
               
                     (6)
                  
                  
                     Maidir le tríú tíortha neamh-chomhoibríocha a shainaithint faoi Airteagal 31 de Rialachán NNN, bunófar an tsainaithint sin ar an athbhreithniú a dhéanfar ar an bhfaisnéis uile mar a leagtar amach faoi Airteagal 31(2) den Rialachán sin. Bunófar í ar an athbhreithniú a dhéanfar ar an bhfaisnéis uile a fuarthas de bhun Rialachán NNN nó, de réir mar is iomchuí, ar aon fhaisnéis ábhartha eile, amhail sonraí na gabhála, faisnéis trádála a fhaightear ó staidreamh náisiúnta agus ó fhoinsí iontaofa eile, cláir agus bunachair soithí, doiciméid ghabhála nó cláir doiciméad staidrimh agus liostaí de shoithí NNN arna nglacadh ag eagraíochtaí réigiúnacha bainistithe iascaigh (ERBInna), chomh maith le haon fhaisnéis eile a fhaightear sna calafoirt agus ar na meánna.
                  
               
                     (7)
                  
                  
                     I gcomhréir le hAirteagal 33 de Rialachán NNN, bunóidh an Chomhairle liosta tríú tíortha neamh-chomhoibríocha. Na bearta a leagtar amach, inter alia, in Airteagal 38 de Rialachán NNN, tá feidhm acu maidir leis na tíortha sin.
                  
               
                     (8)
                  
                  
                     De bhun Airteagal 20(1) de Rialachán NNN, ní ghlacfar le deimhnithe bailíochtaithe gabhála ó Stáit bhrataí tríú tír ach amháin má thugann an Stát brataí lena mbaineann fógra don Choimisiún faoi na socruithe chun dlíthe, rialacháin agus bearta caomhnúcháin agus bainistithe a chur chun feidhme, a rialú agus a fhorfheidhmiú, ar dlíthe, rialacháin agus bearta iad is gá dá shoithí iascaireachta a chomhlíonadh.
                  
               
                     (9)
                  
                  
                     I gcomhréir le hAirteagal 20(4) de Rialachán NNN, ní mór don Choimisiún dul i gcomhar le tríú tíortha ar leibhéal riaracháin i réimsí a bhaineann le cur chun feidhme fhorálacha an Rialacháin sin a bhaineann le deimhniú gabhála.
                  
               2.   NÓS IMEACHTA I LEITH PHOBLACHT CHAMARÚN
         
         
                     (10)
                  
                  
                     Thíolaic Poblacht Chamarún (dá ngairtear “Camarún” anseo feasta) a fógra mar Stát brataí de bhun Airteagal 20 de Rialachán NNN agus ghlac an Coimisiún leis an bhfógra sin an 15 Iúil 2009.
                  
               
                     (11)
                  
                  
                     I mí Lúnasa 2019, thionscain an Coimisiún próiseas comhair riaracháin le húdaráis Chamarún i gcomhthéacs an chomhraic i gcoinne iascaireacht NNN. Cumhdaítear leis an gcomhar sin go háirithe na coinníollacha maidir le náisiúntacht Chamarún a dheonú do shoithí iascaireachta, na socruithe náisiúnta atá i bhfeidhm chun soithí iascaireachta ar chríoch na tíre a chlárú, na coinníollacha maidir leis an gceart bratach na tíre a chur ar foluain agus na córais rialaithe a thiocfaidh as sin. Chun an méid sin a dhéanamh bhí malartuithe i scríbhinn ann leis na húdaráis, malartuithe inar lorg agus inar fhíoraigh an Coimisiún an fhaisnéis uile a measadh a bheith riachtanach, amhail liosta na soithí atá cláraithe faoi bhratach Chamarún agus liosta na soithí a fuair ceadúnas iascaireachta ó údaráis inniúla Chamarún chun measúnú a dhéanamh ar a mhéid a chuir Camarún a oibleagáidí idirnáisiúnta chun feidhme sa chomhrac i gcoinne iascaireacht NNN.
                  
               
                     (12)
                  
                  
                     Dhaingnigh Camarún Coinbhinsiún na Náisiún Aontaithe maidir le Dlí na Farraige 1982 (UNCLOS) (2). Ní páirtí conarthach ná páirtí comhoibritheach neamhchonarthach in aon ERBI é Camarún.
                  
               
                     (13)
                  
                  
                     Chun meastóireacht a dhéanamh ar a mhéid a bhí Camarún ag comhlíonadh a oibleagáidí idirnáisiúnta mar Stát brataí, Stát calafoirt, Stát cósta nó Stát margaidh, arb oibleagáidí iad atá de chúram air faoin dlí idirnáisiúnta, lorg an Coimisiún an fhaisnéis uile ba ghá chuige sin, bhailigh sé í agus rinne sé anailís uirthi, amhail faisnéis a d’fhoilsigh ERBInna, faisnéis a tharchuir údaráis Stát calafoirt faoi chuimsiú an chomhair sa chomhrac in aghaidh iascaireacht NNN agus faisnéis a aisghabhadh ar bhunachair sonraí oscailte iontaofa agus faisnéis atá ar fáil go poiblí.
                  
               3.   AN FHÉIDEARTHACHT GO bhFÉADFAÍ CAMARÚN A SHAINAITHINT MAR THRÍÚ TÍR NEAMH-CHOMHOIBRÍOCH
         
         
                     (14)
                  
                  
                     De bhun Airteagal 31(3) de Rialachán NNN, rinne an Coimisiún anailís ar dhualgais Chamarún mar Stát brataí, Stát calafoirt, Stát cósta nó Stát margaidh. Chun críoch an athbhreithnithe sin, chuir an Coimisiún san áireamh na critéir a leagtar síos in Airteagal 31(4) go (7) de Rialachán NNN.
                  
               3.1.   Bearta a glacadh i ndáil le gníomhaíochtaí iascaireachta NNN athfhillteacha agus sreafaí trádála táirgí athfhillteacha a eascraíonn as iascaireacht NNN (Airteagal 31(4) de Rialachán NNN)
         
         
                     (15)
                  
                  
                     I gcomhréir le hAirteagal 31(4)(a) de Rialachán NNN, rinne an Coimisiún anailís ar na bearta a ghlac Camarún i ndáil le haon ghníomhaíocht iascaireachta NNN athfhillteach arna déanamh ag soithí iascaireachta a bhfuil bratach an Stáit sin ar foluain acu, nó arna déanamh ag a náisiúnaigh, nó aon ghníomhaíocht athfhillteach ar thacaigh siad léi, nó aon ghníomhaíocht athfhillteach arna déanamh ag soithí iascaireachta a oibríonn ina uiscí muirí nó a úsáideann a chalafoirt.
                  
               
                     (16)
                  
                  
                     Shuigh an Coimisiún, ar bhonn na faisnéise a fuarthas ó liosta soithí NNN an Choimisiúin um Thuinníní an Aigéin Indiaigh (IOTC) agus ar bhonn na faisnéise arna soláthar ag údaráis ábhartha Chamarún, gur iompair na soithí seo a leanas bratach Chamarún tar éis iad a bheith ar áireamh i liosta NNN IOTC (3), UTHAIWAN (dár gaireadh WISDOM SEA REEFER, Uimh. IMO 7637527), SEA VIEW (dár gaireadh AL WESAM 2, Uimh. IMO 8692342) agus SEA WIND (dár gaireadh AL WESAM 1, Uimh. IMO 8692354) (4).
                  
               
                     (17)
                  
                  
                     Dheimhnigh údaráis Chamarún don Choimisiún go raibh bratach Chamarún ar foluain ag na soithí sin tar éis iad a bheith ar áireamh i liosta NNN IOTC.
                  
               
                     (18)
                  
                  
                     Ina theannta sin, athraíodh bratach shoitheach AL WESAM 5, soitheach atá liostaithe mar shoitheach NNN, go bratach Chamarún faoin ainm PROGRESO, agus dá bhrí sin, leasaíodh liosta soithí NNN IOTC dá réir i mí na Samhna 2020 (5).
                  
               
                     (19)
                  
                  
                     I ndáil leis sin, leis na nósanna imeachta a chuirtear i bhfeidhm i gCamarún sula gcláraítear soitheach iascaireachta ní dhéantar measúnú cuimsitheach roimh ré ar stair chomhlíontachta an tsoithigh ná ar acmhainn an tsoithigh aon rialachán agus beart idirnáisiúnta is infheidhme a chomhlíonadh, ná ní dhéantar fíorú ar liostaí soithí NNN arna nglacadh ag ERBInna mar a fhoráiltear faoi phointí 36 agus 42 den Phlean Gníomhaíochta Idirnáisiúnta chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú (PGI-NNN) (6). Is é an toradh a d’fhéadfadh a bheith ar chleachtais den sórt sin gníomhaíochtaí iascaireachta NNN a bheith á ndéanamh ag soithí faoi bhratach Chamarún.
                  
               
                     (20)
                  
                  
                     Dá chomhartha sin, bhí bratach Hondúras fós ar foluain ag soitheach iascaireachta UTHAIWAN le linn dó a bheith cláraithe ag Camarún faoina bhratach féin. Dheimhnigh údaráis Hondúras an méid sin i dteachtaireacht chuig IOTC (7). Sáraíonn an cás sin Airteagal 92(2) de UNCLOS, lena suitear nach féidir le longa bratach de chuid níos mó ná Stát amháin a bheith ar foluain acu, agus d’fhéadfaí a mheas sa chás sin gur longa gan náisiúntacht iad.
                  
               
                     (21)
                  
                  
                     I bhfianaise na faisnéise a sholáthair údaráis Chamarún, dheimhnigh an Coimisiún freisin i dtaca le liosta na soithí cláraithe a bhfuil a bhratach ar foluain acu nach bhfuil an liosta sin á choinneáil ar bun mar is iomchuí. Dheimhnigh na húdaráis go raibh bratach Chamarún ar foluain ag soithí iascaireachta nach raibh ar liosta na soithí cláraithe a soláthraíodh don Choimisiún (UTHAIWAN, MAYI SEIS Uimh. IMO 8803630) dá dtagraítear faoi aithris (11). Ina theannta sin, de bhun faisnéis a bhailigh an Coimisiún maidir le bunachair sonraí oscailte, dealraíonn sé gur cláraíodh ar a laghad 12 shoitheach iascaireachta faoi bhratach Chamarún in 2019 agus in 2020 (8), cé nach bhfuil siad ar an liosta a soláthraíodh don Choimisiún. Trí bhíthin na ngníomhaíochtaí sin, sáraíonn údaráis Chamarún Airteagal 94(2)(a) de UNCLOS agus moladh mhír 42 de PGI-NNN lena bhforáiltear go gcoinneoidh gach Stát ar bun clár de longa ina mbeidh ainmneacha agus sonraí na long a bhfuil a bhratach ar foluain acu. Is deimhniú é an méid sin freisin nach bhfuil nós imeachta clárúcháin láidir seanbhunaithe ag Camarún le haghaidh soithí faoina bhratach.
                  
               
                     (22)
                  
                  
                     Ina theannta sin, nuair a chláraítear roinnt soithí iascaireachta le linn tréimhse theoranta (2019 agus 2020) ardaítear ceisteanna maidir leis an gcumas atá ag údaráis Chamarún fíornasc a bhunú idir Camarún agus na soithí sin, rud a sháraíonn na coinníollacha a leagtar amach i ndáil le náisiúntacht long in Airteagal 91 de UNCLOS.
                  
               
                     (23)
                  
                  
                     Thairis sin, léirigh faisnéis a bhí ar fáil go poiblí (9) gur gabhadh soitheach a raibh bratach Chamarún ar foluain aige (OLUTORSKY, Uimh. IMO 8826151) as bheith ag gabháil do ghníomhaíochtaí iascaireachta neamhdhleathacha in uiscí tríú tír in 2020. Gabhadh an soitheach agus ghearr an Stát cósta fíneáil ar oibreoir an tsoithigh.
                  
               
                     (24)
                  
                  
                     Ina theannta sin, coinníodh an soitheach UTHAIWAN i gcalafort tríú tír in 2019, agus bratach Chamarún ar foluain aige, agus ghearr údaráis an tríú tír sin fíneáil ar a oibreoir as dul isteach sa chalafort gan fógra a thabhairt agus as bheith liostaithe mar shoitheach NNN (10).
                  
               
                     (25)
                  
                  
                     Maidir leis an bhfaisnéis a leagtar amach sna haithrisí thuas, tháinig an Coimisiún ar an gconclúid gur theip ar Chamarún a fhreagrachtaí a chomhlíonadh mar Stát brataí maidir lena chabhlach a rialú agus cosc a chur ar a chabhlach a bheith ag gabháil do ghníomhaíochtaí NNN in uiscí lasmuigh dá dhlínse. Is sárú é sin ar Airteagal 94(1) agus (2) de UNCLOS, lena bhforáiltear go ndéanfaidh gach Stát a dhlínse agus a rialú ar shoithí, a bhfuil bratach an Stáit sin ar foluain acu, a áirithiú go héifeachtach. Dá bhrí sin, mhainnigh Camarún ina oibleagáid maidir le dícheall cuí a chomhlíonadh a mhéid a bhaineann le húsáid a bhaint as modhanna leordhóthanacha, chun an iarracht is fearr is féidir a dhéanamh agus chun a lándícheall a dhéanamh chun iascaireacht NNN ag longa a bhfuil a mbratach ar foluain acu a chosc (11). Níl an mhainneachtain sin i gcomhréir le míreanna 34 agus 35 de PGI-NNN lena bhforáiltear gur cheart do na Stáit a áirithiú, i dtaca le soithí iascaireachta atá i dteideal a mbratach a chur ar foluain, nach bhfuil siad ag gabháil d’iascaireacht NNN ná nach dtacaíonn siad leis an iascaireacht sin agus go n-áiritheoidh siad freisin, sula gcláraíonn siad soitheach iascaireachta, gur féidir le Stáit bhrataí a bhfreagracht a fheidhmiú chun a áirithiú nach mbeidh na soithí sin ag gabháil d’iascaireacht NNN.
                  
               
                     (26)
                  
                  
                     Mar thoradh air sin, ní féidir a chur as an áireamh ach an oiread i dtaca le soithí iascaireachta atá cláraithe i gCamarún dá dtagraítear in aithrisí (16) go (24), agus dá bhrí sin gur de náisiúntacht Chamarún iad agus go bhfuil siad i dteideal a bhratach a chur ar foluain, go ndearna siad iascaireacht NNN nó gníomhaíochtaí a bhaineann leis an iascaireacht i limistéir lasmuigh de dhlínse náisiúnta Chamarún, lena n-áirítear i limistéir atá faoi dhlínse tríú tíortha agus gur bhain siad úsáid as calafoirt tríú tíortha. De bhreis air sin, cheal rialaithe a bheith á dhéanamh ag Camarún ar shoithí faoina bhratach is féidir le soithí den sórt sin táirgí iascaigh a thabhairt i dtír agus/nó iad a thrasloingsiú agus dá bhrí sin ní féidir leis bac a chur ar tháirgí iascaigh a thagann ó iascaireacht NNN a theacht isteach sna margaí.
                  
               
                     (27)
                  
                  
                     I bhfianaise na mbreithnithe a chuirtear i láthair sa roinn seo, agus ar bhonn na ngnéithe fíorasacha uile a bhailigh an Coimisiún, d’fhéadfaí a shuíomh, de bhun Airteagal 31(3) agus Airteagal 31(4)(a) de Rialachán NNN, gur mhainnigh Camarún na dualgais atá air faoin dlí idirnáisiúnta a chomhlíonadh mar Stát brataí chun iascaireacht NNN a chosc, a dhíspreagadh agus a dhíothú.
                  
               
                     (28)
                  
                  
                     Ar bhonn na faisnéise arna soláthar faoi aithris (26), thángthas ar an gconclúid de bhun Airteagal 31(3) agus Airteagal 31(4)(b) de Rialachán NNN, gur mhainnigh Camarún cosc a chur ar rochtain atá ag na margaí ar tháirgí iascaigh a eascraíonn as iascaireacht NNN.
                  
               3.2.   Mainneachtain sa chomhar agus san fhorfheidhmiú (Airteagal 31(5) de Rialachán NNN)
         
         
                     (29)
                  
                  
                     Faoi Airteagal 31(5)(a) de Rialachán NNN, rinne an Coimisiún anailís ar an gcomhar a rinne sé le Camarún féachaint an ndeachaigh na húdaráis i gcomhar go héifeachtach chun ceisteanna a fhreagairt, aiseolas a thabhairt nó imscrúdú a dhéanamh ar ábhair a bhaineann le hiascaireacht NNN agus le gníomhaíochtaí gaolmhara.
                  
               
                     (30)
                  
                  
                     Bhí deacrachtaí ag an gCoimisiún teagmháil a dhéanamh le húdaráis inniúla iascaigh agus mhuirí Chamarún. Ina theannta sin, ní raibh na húdaráis dá dtagraítear freagrúil d’éilimh a d’ardaigh an Coimisiún agus ní bhfuair an Coimisiún ach freagraí páirteacha, agus ba theoranta an obair leantach a rinneadh ar na saincheisteanna a ardaíodh. Mar shampla, ní bhfuair an Coimisiún mínithe soiléire cuimsitheacha ar stádas na soithí iascaireachta a raibh bratach Chamarún ar foluain acu agus ar a ngníomhaíochtaí ná ar an nós imeachta um shoithí iascaireachta faoi bhratach Chamarún a chlárú.
                  
               
                     (31)
                  
                  
                     Thairis sin, mhainnigh Camarún a léiriú go n-oibríonn sé i gcomhar le Stáit eile agus le ERBInna ábhartha eile agus go gcomhordaíonn sé gníomhaíochtaí leo maidir le soithí a bhfuil a bhratach ar foluain acu, ar soithí iad ar chuir na heagraíochtaí sin ar liostaí shoithí NNN iad, maidir le caomhnú agus bainistiú acmhainní iascaigh mar a leagtar amach i mír 28 de PGI-NNN. Níor thug Camarún freagra ar iarrataí ar chúnamh frithpháirteach a rinne Ballstát amháin in 2020 de bhun Airteagal 51 de Rialachán NNN ná ar iarrataí a rinne Ballstát eile in 2019 agus in 2020 maidir le soithí iascaireachta a raibh a bhratach ar foluain acu a bhain úsáid as calafoirt de chuid an Aontais Eorpaigh.
                  
               
                     (32)
                  
                  
                     I gcomhréir le hAirteagal 31(5)(b) de Rialachán NNN, rinne an Coimisiún anailís ar bhearta forfheidhmiúcháin atá ann cheana agus a ghlac Camarún chun iascaireacht NNN a chosc, a dhíspreagadh agus a dhíothú.
                  
               
                     (33)
                  
                  
                     De bhun na faisnéise a bhailigh an Coimisiún ar bhunachair sonraí oscailte agus mar a luaitear in aithris (21), chláraigh Camarún 12 shoitheach iascaireachta ar a laghad faoina bhratach idir 2019 agus 2020. Oibríonn na soithí iascaireachta sin uile lasmuigh d’uiscí atá faoi dhlínse Chamarún. Cé gur fhiosraigh an Coimisiún an creat dlíthiúil ábhartha is infheidhme i gCamarún, ní bhfuair sé aon fhaisnéis. De réir na faisnéise atá ar fáil ar fhoinsí poiblí, is dealraitheach nach bhfuil aon fhoráil shonrach sa reachtaíocht náisiúnta maidir le hiascaigh (“Loi n° 94/01 portant régime des forêts, de la faune et de la pêche” (12)) a mhéid a bhaineann le bainistiú agus rialú soitheach iascaireachta, bíodh sin in uiscí ceannasacha nó in uiscí dlínsiúla Chamarún ná lasmuigh díobh.
                  
               
                     (34)
                  
                  
                     Níl an creat dlíthiúil sin i gcomhréir le hAirteagal 94(2)(b) de UNCLOS, lena bhforáiltear go ngabhfaidh an Stát brataí dlínse air féin faoina dhlí inmheánach ar longa a bhfuil a bhratach ar foluain orthu. Ina theannta sin, le pointí 31, 32 agus 33 de Threoirlínte Deonacha FAO maidir le Feidhmíocht Stáit brataí ceanglaítear go gcuirfidh na Stáit bhrataí scéim rialaithe chun feidhme i leith soithí a bhfuil a mbratach ar foluain acu agus nach mór bearta forfheidhmiúcháin a bheith i bhfeidhm acu lenar féidir, i measc nithe eile, sáruithe ar na dlíthe, na rialacháin agus na bearta caomhnúcháin agus bainistithe idirnáisiúnta is infheidhme a bhrath (13) agus smachtbhannaí agus bearta leordhóthanacha a chur i bhfeidhm in aghaidh ciontóirí. Beidh smachtbhannaí agus bearta dian a ndóthain chun comhlíonadh a áirithiú go héifeachtach agus chun sáruithe a dhíspreagadh cibé áit a dtarlaíonn siad agus chun nach mbeidh na ciontóirí in ann aon tairbhe a bhaint as a ngníomhaíochtaí neamhdhleathacha.
                  
               
                     (35)
                  
                  
                     In ainneoin iad a bheith ag oibriú i limistéir atá faoi dhlínse tríú tíortha, ní raibh aon cheann de na soithí iascaireachta a luaitear in aithris (33) ar liosta na soithí iascaireachta faoi cheadúnas, ar liosta é a chuir údaráis inniúla Chamarún ar fáil don Choimisiún in 2019. Is cosúil nach bhfuil an cás sin i gcomhréir le pointe 30 de Threoirlínte Deonacha FAO i ndáil le Feidhmíocht Stáit brataí lena bhforordaítear go gcuirfidh Stáit bhrataí córas chun feidhme lena n-údaraítear iascaireacht agus gníomhaíochtaí a bhaineann le hiascaireacht, agus le hAirteagal 3(2) den Chomhaontú maidir le comhlíontacht FAO agus le mír 45 de PGI-NNN, lena gceanglaítear go n-áiritheoidh na Stáit go mbeidh ag soithí iascaireachta, a bhfuil a mbratach ar foluain acu in uiscí lasmuigh dá gceannasacht nó dá ndlínse, údarú bailí arna eisiúint ag údaráis iomchuí an Stáit bhrataí.
                  
               
                     (36)
                  
                  
                     Ina theannta sin, tá an soitheach iascaireachta OCEAN MARIA (Uimh. IMO 8719164) a bhfuil bratach Chamarún ar foluain aige, tar éis gníomh clárúcháin as dáta, ar gníomh neamhbhailí é dá bhrí sin, a sholáthar d’údaráis na mBallstát, agus cead á iarraidh aige chun dul isteach i gcalafort de chuid an Aontais Eorpaigh in 2020. D’ainneoin gur tíolacadh deimhniú bailí do na húdaráis ansin sula ndeachaigh an soitheach isteach sa chalafort, is cosúil gur lean an soitheach de bheith ag oibriú cé nach raibh deimhniú clárúcháin bailí aige idir an 4 Feabhra 2020 agus an 13 Aibreán 2020. Níor fhreagair údaráis Chamarún iarrataí ón gCoimisiún ná ón mBallstát lena mbaineann maidir leis an soitheach sin agus maidir lena stádas.
                  
               
                     (37)
                  
                  
                     Ina theannta sin, dheimhnigh Camarún don Choimisiún gur díchláraíodh SEA WIND agus SEA VIEW, soithí atá liostaithe mar shoithí NNN IOTC de bharr gníomhaíochtaí iascaireachta neamhdhleathacha agus, de réir faisnéis a fuarthas ar bhunachar sonraí atá ar fáil go poiblí agus de réir faisnéis arna soláthar ag údaráis tríú tíortha eile, tá bratach Stáit eile ar foluain ag UTHAIWAN anois chomh maith, ar soitheach é atá liostaithe mar shoitheach NNN IOTC. Níor chuir údaráis Chamarún an Coimisiún ar an eolas, áfach, faoi aon bheart eile a glacadh in aghaidh na n-árthaí sin atá liostaithe mar shoithí NNN ná faoi aon bheart eile a glacadh in aghaidh a n-oibreoirí. Ní leor don Stát brataí soithí iascaireachta a dhíchlárú, toisc nach dtugann beart den sórt sin aghaidh ar ghníomhaíocht iascaireachta NNN, agus nach n-áirithítear leis go gcuirtear i bhfeidhm smachtbhannaí nó bearta in aghaidh gníomhaíochtaí iascaireachta NNN a rinneadh.
                  
               
                     (38)
                  
                  
                     Sáraíonn an méid sin na moltaí maidir le bearta forfheidhmiúcháin a dhéanamh i leith gníomhaíochtaí iascaireachta NNN agus smachtbhannaí a ghearradh ar chiontóirí, ar smachtbhannaí iad atá dian a ndóthain chun iascaireacht NNN a chosc, a dhíspreagadh agus a dhíothú go héifeachtach agus chun nach mbeidh na ciontóirí in ann aon tairbhe a bhaint as an iascaireacht sin, mar a leagtar amach i mír 21 de PGI-NNN, mír 8(2)(7) de Chód Iompair FAO maidir le hIascaigh Fhreagracha chomh maith le pointí 31 go 33, pointí 35 agus 38 de Threoirlínte Deonacha FAO maidir le Feidhmíocht na Stát brataí.
                  
               
                     (39)
                  
                  
                     Ar bhonn na faisnéise a soláthraíodh faoi aithrisí (33) go (37), thángthas ar an gconclúid, de bhun Airteagal 31(5)(b) de Rialachán NNN, gur mhainnigh Camarún bearta leordhóthanacha forfheidhmiúcháin a chur chun feidhme chun iascaireacht NNN a chosc, a dhíspreagadh agus a dhíothú.
                  
               
                     (40)
                  
                  
                     I gcomhréir le hAirteagal 31(5)(c) de Rialachán NNN, rinne an Coimisiún anailís ar mhéid agus ar thromchúis na dteagmhas iascaireachta NNN faoi bhreithniú.
                  
               
                     (41)
                  
                  
                     In ainneoin gur chuir an Coimisiún i dtábhacht d’údaráis inniúla Chamarún, trí roinnt malartuithe i scríbhinn, go ndearnadh soithí iascaireachta faoina bhratach a liostú ar liostaí soithí NNN IOTC, dheimhnigh údaráis Chamarún go raibh a bhratach ar foluain ag an soitheach iascaireachta UTHAIWAN agus níor thug siad le fios an ndéanfaí aon bheart in aghaidh an tsoithigh sin. Thairis sin, níor chuir na húdaráis an Coimisiún ar an eolas ach an oiread faoi aon bheart a glacadh i dtaca leis na hárthaí SEA WIND agus SEA VIEW, ar soithí iad atá liostaithe mar shoithí NNN IOTC, sular díchláraíodh na soithí ón gclárlann náisiúnta ná tar éis a ndíchláraithe.
                  
               
                     (42)
                  
                  
                     Mhainnigh údaráis inniúla Chamarún an comhar iomchuí le tíortha agus le heagraíochtaí idirnáisiúnta eile mar a luaitear in aithris (31) a áirithiú freisin. Ina theannta sin, trí shoithí Chamarún a chur le liosta IOTC léirítear a laghad a chuaigh sé i gcomhar, mar Stát brataí, le Stáit ábhartha eile i gcomhthéacs na mbeart réigiúnach bainistithe iascaigh.
                  
               
                     (43)
                  
                  
                     I bhfianaise na mbreithnithe a chuirtear i láthair sa roinn seo agus ar bhonn na ngnéithe fíorasacha uile a bhailigh an Coimisiún, chomh maith leis na ráitis uile a rinne údaráis Chamarún, d’fhéadfaí a shuíomh, de bhun Airteagal 31(3) agus (5) de Rialachán NNN, gur mhainnigh Camarún na dualgais atá air faoin dlí idirnáisiúnta, a mhéid a bhaineann leis an gcomhar agus an bhforfheidhmiú, a chomhlíonadh.
                  
               3.3.   Mainneachtain rialacha idirnáisiúnta a chur chun feidhme (Airteagal 31(6) de Rialachán NNN)
         
         
                     (44)
                  
                  
                     I gcomhréir le hAirteagal 31(6)(a) agus (b) de Rialachán NNN, rinne an Coimisiún anailís ar dhaingniú hionstraimí iascaigh idirnáisiúnta ábhartha ag Camarún nó ar a aontachas leis na hionstraimí sin agus ar a stádas mar pháirtí conarthach in ERBInna nó ar a thiomantas na bearta caomhnúcháin agus bainistithe arna nglacadh aige a chur i bhfeidhm.
                  
               
                     (45)
                  
                  
                     Cé is moite de UNCLOS mar a thuairiscítear in aithris (12), níor dhaingnigh Camarún an Comhaontú maidir le cur chun feidhme fhorálacha Choinbhinsiún na Náisiún Aontaithe maidir le Dlí na Farraige an 10 Nollaig 1982 i ndáil le Caomhnú agus le Bainistiú Stoc Éisc Traslimistéir agus Stoc Éisc Mór-imirceach (UNFSA), Comhaontú maidir le comhlíontacht FAO, ná Comhaontú ar Bhearta Stát an Chalafoirt (PSMA) FAO 2009.
                  
               
                     (46)
                  
                  
                     Níl an méid sin i gcomhréir leis an dualgas dul i gcomhar ná leis an oibleagáid na bearta is gá a dhéanamh chun acmhainn bhitheolaíoch na mara a chaomhnú ar an mórmhuir mar a bhunaítear in Airteagail 117 agus 118 de UNCLOS, ná leis an oibleagáid dul i gcomhar chun na bearta sin a dhéanamh. Tá an easpa comhair sin in aghaidh mholtaí mhír 11 de PGI-NNN freisin, plean a spreagann Stáit, mar ábhar tosaíochta, le UNFSA agus Comhaontú maidir le comhlíontacht FAO a dhaingniú, le glacadh leo nó le haontú dóibh. Sáraíonn sé freisin mír 14 de PGI-NNN lena bhforáiltear gur cheart do na Stáit Cód Iompair Iascaigh FAO agus na Pleananna Idirnáisiúnta Gníomhaíochta a ghabhann leis a chur chun feidhme go hiomlán agus go héifeachtach.
                  
               
                     (47)
                  
                  
                     Faoi mar a thuairiscítear in aithris (12) ní páirtí conarthach ná páirtí comhoibritheach neamhchonarthach in aon ERBI é Camarún.
                  
               
                     (48)
                  
                  
                     I gcomhréir le hAirteagal 31(6)(c) de Rialachán NNN, rinne an Coimisiún anailís féachaint an raibh baint ag Camarún le haon ghníomh nó le haon neamhghníomh a d’fhéadfadh éifeachtacht na ndlíthe, na rialachán nó na mbeart caomhnúcháin agus bainistithe idirnáisiúnta is infheidhme a laghdú.
                  
               
                     (49)
                  
                  
                     Trí shoithí iascaireachta a liostaítear faoi liosta NNN IOTC a chlárú i gCamarún agus tríd an gceart a dheonú dóibh, dá bhrí sin, a bhratach a bheith ar foluain acu, laghdaigh údaráis Chamarún éifeachtacht na mbeart caomhnúcháin agus bainistithe a ghlac ERBInna agus sháraigh siad na rialacha a comhaontaíodh go hidirnáisiúnta amhail Airteagal 3(1)(a) den Chomhaontú maidir le comhlíontacht FAO, Airteagal 18(2) de UNFSA, pointe 35 de Threoirlínte Deonacha FAO maidir le Feidhmíocht Stáit Brataí, agus míreanna 38 agus 39 de PGI-NNN.
                  
               
                     (50)
                  
                  
                     I bhfianaise na mbreithnithe a chuirtear i láthair sa roinn seo agus ar bhonn na ngnéithe fíorasacha uile a bhailigh an Coimisiún, chomh maith leis na ráitis a rinne Camarún, de bhun Airteagal 31(3) agus (6) de Rialachán NNN, is ríchosúil gur mhainnigh Camarún na dualgais uile atá air faoin dlí idirnáisiúnta, a mhéid a bhaineann le dlíthe idirnáisiúnta, rialacháin idirnáisiúnta agus bearta caomhnúcháin agus bainistithe idirnáisiúnta, a chomhlíonadh.
                  
               3.4.   Srianta sonracha na dtíortha atá i mbéal forbartha (Airteagal 31(7) de Rialachán NNN)
         
         
                     (51)
                  
                  
                     De réir Innéacs na Náisiún Aontaithe um Fhorbairt Dhaonna (UNHDI) (14), measadh in 2019 gur tír mheánach forbraíochta dhaonna é Camarún (é rangaithe ar an 153ú tír as measc 189 dtír).
                  
               
                     (52)
                  
                  
                     Cé go bhféadfadh srianta sonracha acmhainne a bheith ann maidir le faireachán, rialú agus faireachas a dhéanamh ar a chabhlach, i dtaca leis na srianta sonracha atá ar Chamarún, srianta a eascraíonn as leibhéal a fhorbartha, ní thugann siad údar leis na heasnaimh uile a sainaithníodh sna ranna roimhe seo. Is amhlaidh atá go háirithe maidir le heaspa forálacha sonracha a bheith sa chreat dlíthiúil náisiúnta a thagraíonn do bhainistiú a chabhlaigh iascaireachta agus maidir le gníomhaíochtaí iascaireachta NNN a chomhrac, a dhíspreagadh agus a dhíothú, lena n-áirítear bearta forfheidhmiúcháin, chomh maith le heaspa nósanna imeachta a bheith ann lena n-áirithítear fíorú iomchuí ar chlárú soithí iascaireachta faoina bhratach agus an easpa comhair idir údaráis riaracháin náisiúnta, leis an gCoimisiún, le ERBInna nó le húdaráis riaracháin tíortha eile.
                  
               
                     (53)
                  
                  
                     I bhfianaise na bhfíoras a chuirtear i láthair sa roinn seo agus ar bhonn na ngnéithe fíorasacha uile a bhailigh an Coimisiún, chomh maith leis na ráitis a rinne Camarún, d’fhéadfaí a shuíomh, de bhun Airteagal 31(7) de Rialachán NNN, go bhféadfadh leibhéal forbartha Chamarún bac a chur ar stádas forbartha agus ar fheidhmíocht fhoriomlán Chamarún i ndáil le bainistiú iascaigh. Mar sin féin, agus cineál na n-easnamh a suíodh i dtaca le Camarún á chur san áireamh, ní leithscéal ná údar é leibhéal forbartha Chamarún leis an easpa comhair agus le feidhmíocht fhoriomlán na tíre mar Stát brataí, Stát calafoirt, Stát cósta nó Stát margaidh i ndáil le hiascaigh agus a laghad gníomhaíochtaí a rinne sé chun iascaireacht NNN a chosc, a dhíspreagadh agus a dhíothú.
                  
               4.   CONCLÚID MAIDIR LEIS AN bhFÉIDEARTHACHT GO bhFÉADFAÍ TÍR A SHAINAITHINT MAR THRÍÚ TÍR NEAMH-CHOMHOIBRÍOCH
         
         
                     (54)
                  
                  
                     I bhfianaise na gconclúidí ar thángthas orthu i ndáil le mainneachtain Chamarún a chuid dualgas a chomhlíonadh faoin dlí idirnáisiúnta mar Stát brataí, mar Stát calafoirt, mar Stát cósta nó mar Stát margaidh agus chun beart a dhéanamh chun iascaireacht NNN a chosc, a dhíspreagadh agus a dhíothú, ba cheart fógra a thabhairt do Chamarún, i gcomhréir le hAirteagal 32 de Rialachán NNN, go bhféadfadh an Coimisiún é a shainaithint mar thríú tír neamh-chomhoibríoch sa chomhrac in aghaidh iascaireacht NNN.
                  
               
                     (55)
                  
                  
                     Ba cheart don Choimisiún na cineálacha cur chuige uile a leagtar amach in Airteagal 32 de Rialachán NNN a dhéanamh maidir le Camarún. Ar mhaithe leis an dea-riarachán, ba cheart tréimhse a shocrú inar féidir leis an tír sin freagra i scríbhinn a thabhairt ar an bhfógra agus an staid a leigheas.
                  
               
                     (56)
                  
                  
                     Thairis sin, maidir le fógra a thabhairt do Chamarún go bhféadfaí é a shainaithint mar thír a measann an Coimisiún gur tríú tír neamh-chomhoibríoch é chun críocha an Chinnidh seo ní chuirfear cosc ar aon bheart ina dhiaidh sin a dhéanfaidh an Coimisiún ná an Chomhairle, ná ní bheidh i gceist leis go ndéanfaidh an Coimisiún ná an Chomhairle aon bheart ina dhiaidh sin go huathoibríoch, chun liosta tríú tíortha neamh-chomhoibríocha a shainaithint agus a bhunú,
                  
               TAR ÉIS A CHINNEADH MAR A LEANAS:
         
            Airteagal Aonair
            Tabharfar fógra do Chamarún go bhféadfadh an Coimisiún é a shainaithint mar thríú tír neamh-chomhoibríoch sa chomhrac i gcoinne iascaireacht neamhdhleathach, neamhthuairiscithe agus neamhrialáilte.
         
         
            Arna dhéanamh sa Bhruiséil, 17 Feabhra 2021.
            
               
                  Thar ceann an Choimisiúin
               
               Virginijus SINKEVIČIUS
               
                  Comhalta den Choimisiún
               
            
         
         
            (1)  IO L 286, 29.10.2008, lch. 1.
         
            (2)  https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels
         
            (4)  Liostaítear na soithí sin freisin ar liostaí soithí CCSBT, ICCAT agus SIOFA NNN, i gcomhréir le cinntí maidir le crosliostú.
         
            (5)  https://www.iotc.org/vessels
         
            (6)  Plean Gníomhaíochta Idirnáisiúnta chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú, Eagraíocht Bhia agus Talmhaíochta na Náisiún Aontaithe, 2001.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (Uimh. IMO 8826151); TRONDHEIM (Uimh. IMO 8832112); HELSINGFORS (Uimh. IMO 8033297); SVEABORG (Uimh. IMO 7610414); SEI WHALE (Uimh. IMO 7703950); AVACHINSKY (Uimh. IMO 8138695); FORSA (dár gaireadh BORNHOLM, Uimh. IMO 8721208); GREY WHALE (Uimh. IMO 7703962); MARSHAL VASILEVSKIY (Uimh. IMO 8033869); FREDERIKSHAMN (Uimh. IMO 8730132); VEGA (dár gaireadh SKAGEN, Uimh. IMO 8325353); HUMPBACK WHALE (Uimh. IMO 9120281).
         
            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  An Binse Idirnáisiúnta um Dhlí na Farraige, Cás Uimh. 21, mír 129.
         
            (12)  http://www.fao.org/faolex/country-profiles/general-profile/fr/?iso3=CMR
         
            (13)  Treoirlínte Deonacha maidir le Feidhmíocht Stáit brataí, Márta 2014, a fuarthas ó: http://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdf